Morten Wieghorst
Morten Wieghorst er en dansk fodboldtræner og tidligere fodboldspiller. Han har været assistenttræner for det danske herrelandshold i fodbold siden sommeren 2020. I sin aktive karriere spillede Morten Wieghorst for bl.a. Brøndby IF og for den skotske klub Celtic FC. I perioden 1994-2004 spillede han desuden 30 landskampe og scorede 3 mål for Danmark.
Morten Wieghorst debuterede i 1989 som seniorspiller for Lyngby, med hvem han vandt både pokalturneringen i 1990 og det danske mesterskab i 1992, inden han fortsatte karrieren i skotsk fodbold.
Fra 1992 til 1995 spillede Morten Wieghorst i Dundee, og i december 1995 blev den hovedstødsstærke midtbanespiller solgt til storklubben Celtic. I de første par sæsoner i klubben var Wieghorst plaget af skader, men han kom stærkt tilbage og var bl.a. med til at vinde det skotske mesterskab i 1998, efter at Glasgow Rangers med bl.a. Brian Laudrup på holdet havde vundet titlen 9 sæsoner i træk.
Efter 10 år i Skotland blev Morten Wieghorst i sommeren 2002 hentet hjem til Danmark og Brøndby IF af den nye træner Michael Laudrup. Med Brøndby vandt Wieghorst pokalturneringen i 2003 og The Double (dvs. både pokalturneringen og det danske mesterskab) i 2005, inden han samme år indstillede sin aktive karriere.
Morten Wieghorst debuterede på A-landsholdet i 1994 i en venskabskamp mod Finland, hvor han scorede det afgørende mål i Danmarks 2-1-sejr. I 1995 var han med til at vinde fodboldturneringen Intercontinental Cup, men pga. skader var han helt ude af landsholdstruppen i perioden 1995-1997. Han var med igen i de afgørende kvalifikationskampe til VM i 1998 og deltog også i selve slutrunden, hvor Danmark nåede kvartfinalen.
I 2000 blev Morten Wieghorst ramt af den sjældne autoimmune sygdom Guillain-Barrés syndrom, hvor kroppens immunforsvar angriber nerverne og lammer kroppen. Wieghorst overvandt sygdommen og gjorde comeback for Celtic i november 2001 og for det danske landshold i august 2002.
Morten Wieghorst blev af DBU kåret til årets fodboldspiller i 2003.
Morten Wieghorst startede sin trænerkarriere som assistenttræner for FC Nordsjælland i 2005 og blev allerede året efter forfremmet til cheftræner. Efter at have vundet pokalturneringen med FC Nordsjælland i både 2010 og 2011 forsatte Wieghorst som træner for Danmarks U21-landshold fra 2011 til 2013. Fra 2013 til 2014 var han assisterende træner for Michael Laudrup i Swansea City A.F.C., inden han fortsatte karrieren i først AGF og herefter AaB. I sommeren 2020 blev han ansat som assistenttræner for det danske herrelandshold, som han sammen med cheftræner Kasper Hjulmand førte frem til semifinalen ved EM i 2021 (udsat fra 2020 pga. coronapandemien) og til VM-slutrunden i 2022.